হ্যান্ডলুমের জয়জয়কার
খাদি বা সিল্কের চাহিদা এখন তুঙ্গে। ব্রাইডালওয়্যারেও এখন অনেক ডিজাইনার হ্যান্ডলুম কাপড় বা র-সিল্ক ব্যবহার করছেন। সদ্য হয়ে যাওয়া ‘ল্যাকমে ফ্যাশন উইক’এ একটি আলাদা দিন রাখা হয়েছিল এমন ডিজাইনারদের জন্যে, যাঁরা সাসটেনেব্‌ল ফ্যাশন নিয়ে কাজ করেন। কিন্তু দেখা গেল, সেই দিন ছাড়াও অন্য দিনের একাধিক ডিজাইনার এবার সাসটেনেব্‌ল ফ্যাব্রিকের কালেকশন তৈরি করেছেন। অনেকেই চেষ্টা করছেন তাঁদের লেবেল যাতে পরিবেশবান্ধব হয়ে ওঠে। ডিজাইনার অনিতা ডোংরে যেমন তাঁর অন্য লেবেল ছাড়াও কয়েক বছর আগে তৈরি করেছিলেন ‘গ্রাসরুট’। তাঁর এবারের ফিনালে কালেকশনেও পাওয়া গেল সেই ভাবনার ছোঁয়া। লেবেল ‘ইলেভেন ইলেভেন’, ‘ক শ’, ‘একা’, ‘অন্তর অগ্নি’ সকলেই কাজ করেন হ্যান্ডলুম ফ্যাব্রিক নিয়েই। তবে প্রত্যেকের কালেকশনের রয়েছে অভিনব ছোঁয়া। হ্যান্ডলুম বলেই যে সবই এথনিক কালেকশন তা নয়। বেশিরভাগই কনটেম্পোরারি সিল্যুয়েট। লেয়ার করে স্ট্রাকচার্ড আউটফিট তৈরি করা হয়েছে।
সকলেই সঙ্গী
সাসটেনেব্‌ল ফ্যাশনের পাশাপাশি চলে আসে ‘ইনক্লুসিভিটি’র গল্পও। এক সময় যে ফ্যাশন-দুনিয়া সবচেয়ে নাকউঁচু ছিল, সেই জগত্টাই এখন নিজেরে পরিধি বাড়াচ্ছে। ধীরে ধীরে সাইজ জিরোর পাশাপাশি জায়গা করে নিতে পারছেন প্লাস সাইজের মডেলরাও। এমনকী, ট্রান্সজেন্ডার, জেন্ডার ফ্লুইড মডেলরাও এবার হেঁটেছেল ‘ল্যাকমে..’র রানওয়েতে। শুধু মডেলদের ক্ষেত্রেই নয়, ডিজাইনাররা ভাবছেন ক্রেতাদের কথাও। তাই জেন্ডার ফ্লুইড পোশাক এবার চোখে পড়ল অনেক ডিজাইনারের কালেকশনেই। উর্বশী কৌর বা লেবেল ‘পটলাক’এর কালেকশন পুরোটাই জেন্ডার নিউট্রাল। কালার প্যালেট বা সিল্যুয়েটগুলো এমনই যে ছেলে-মেয়ে নির্বিশেষে সেগুলো অনায়াসে পরতে পারবেন।
পুরনোকে ফিরে দেখা
রিসাইকেল বিষয়টা কী, সেটা এতদিনে সকলেই জেনে গিয়েছেন। কিন্তু এই মুহূর্তের সবচেয়ে ফ্যাশনেব্‌ল শব্দ ‘আপসাইকেল’। পুরনো জিনিসকে নতুনভাবে ব্যবহার করে তার মূল্যটা যখন বেশ কিছুটা বাড়িয়ে দেওয়া যায়, তাকে বলে আপসাইকেল। বেশিরভাগ ডিজাইনার এবার মেতেছেন ‘আপসাইক্লিং’ নিয়ে। এবারের ফ্যাশন উইকে একটি বিশেষ শো’য়ের নাম ছিল ‘রিইনকার্নেশন’। বিভিন্ন ডিজাইনার তাঁদের আপসাইকেল করা কালেকশনে দেখিয়েছিলেন এই শো’এ। কারও কালেকশন পুরনো শাড়ি থেকে। কেউ আবার পুরনো চটি-জুতো আপসাইকেল করে অ্যাকসেসরি বানিয়েছেন। বস্তা, প্লাস্টিক, গাড়ির টায়ার, নাট-বোল্ট, অন্যান্য ইন্ডাস্ট্রিয়াল ওয়েস্ট— কোনও কিছুই বাদ পড়েনি, সব কাজে লাগিয়ে তৈরি হয়েছে অভিনব স্টেটমেন্ট জুয়েলারি! এই কালেকশনগুলোর ইউএসপি, প্রতিটা পোশাকই ইউনিক। একটা করেই তৈরি করা সম্ভব। ডিজাইনার অমিত অগ্রবাল, ‘পেরো’ ও আরও অনেকেই মেতেছেন এই নতুন ট্রেন্ডে।
সমাজ-সচেতনতা
ফ্যাশন ইন্ডাস্ট্রির সার্বিক উন্নতি ছিল এবারের ফ্যাশন উইকের ফোকাস। নামী ডিজাইনার ছাড়া গুরুত্ব দেওয়া হল কারিগরদেরও। গুজরাতের কচ্ছ এলাকার কারিগরদের তৈরি একটি কালেকশন র‌্যাম্পে জায়গা করে নিল কোনও ডিজাইনারের ‘লেবেল’ ছাড়াই। তাঁরা সরাসরি নিজেদের কাজ তুলে ধরতে পারলেন সকলের সামনে। সনাতনী ফ্যাশন শো ছাড়াও আয়োজন করা হয়েছিল নানা রকম আলোচনাসভা ও ছোট ছোট ইভেন্টের। একটি ইভেন্ট ‘আ ধারাবি ডিজাইন’এ ধারাবি অঞ্চলের দুই এমব্রয়ডারি কারিগর, মহম্মদ ইসমাইল আনসারি এবং শেখ আলমের তৈরি ১১টা পোশাকও ডিসপ্লে করা হয়েছিল। একই ইভেন্ট ধারাবির কয়েকজন শিশু একটি স্ট্রিট প্লে করে দেখাল। রোজকার জীবন থেকে শাড়ির গুরুত্ব কেন কমে যাচ্ছে, তা নিয়েও একটি আলোচনাসভার আয়োজন করা হয়েছিল। ডিজাইনার অ্যানাভিলার সঙ্গে সেখানে উপস্থিত ছিলেন ‘র ম্যাঙ্গো’র ডিজাইনার সঞ্জয় গর্গ, অভিনেত্রী কঙ্কণা সেনশর্মা এবং প্রিয়ঙ্কা বসুও। সনাতনী শাড়িকে একটু অন্য রূপে কীভাবে কমবয়সিদের ওয়ারড্রোবে ফের জায়গা দেওয়া যায়, সেটাই ছিল আলোচনার মূল বিষয়।
ফ্যাশন ইনস্টলেশন
তথাকথিত ফ্যাশন শো’য়ের একটা ‘এলিটিস্ট অ্যাপ্রোচ’ রয়েছে। সাধারণ লোকে একটু দূর থেকেই দেখতে পাবেন। কিংবা হালে ফেসবুক লাইভ ভিডিওয়। কিন্তু বেশ কয়েকটা ফ্যাশন ইনস্টলেশন করা হয়েছিল এবারের ফ্যাশন উইক’এ। যেখানে মডেলরা একটা প্যাটার্নে স্থির হয়ে হিউম্যান ম্যানিকুইনের মতো দাঁড়িয়ে থাকবেন। যাতে ক্রেতারা ঘুরে ঘুরে কাছ থেকে সব পোশাক যাচাই করে নিতে পারেন। কলকাতার ডিজাইনার জুটি দেব আর নীলের ইনস্টলেশন বেশ প্রশংসা পায় এই ক্যাটেগরিতে।